
VENDIM
Nr. 649, datë 22.7.2015

PËR EKZEKUTIMIN E VENDIMIT TË GJYKATËS EVROPIANE PËR TË DREJTAT E NJERIUT, DATË 10.3.2015, PËR ÇËSHTJEN “SILIQI DHE TË TJERË KUNDËR SHQIPËRISË” (APLIKIMET NR.37295/05 DHE NR.42228/05)

Në mbështetje të nenit 100 të Kushtetutës, të nenit 46 të Konventës Evropiane për Mbrojtjen e të Drejtave të Njeriut dhe Lirive Themelore, ratifikuar me ligjin nr. 8137, datë 31.7.1996, “Për ratifikimin e Konventës Evropiane për Mbrojtjen e të Drejtave të Njeriut dhe Lirive Themelore”, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 13, të ligjit nr. 160/2014, “Për buxhetin e vitit 2015”, me propozimin e ministrit të Drejtësisë, Këshilli i Ministrave

VENDOSI:

[bookmark: _GoBack]1. Ekzekutimin e vendimit të Gjykatës Evropiane për të Drejtat e Njeriut, datë 10.3.2015, për çështjen “Siliqi dhe të tjerë kundër Shqipërisë” (aplikimet nr. 37295/05 dhe nr. 42228/05), në shumën 1 498 400 (një milion e katërqind e nëntëdhjetë e tetë mijë e katërqind) euro, plus çdo taksë që mund të jetë e aplikueshme.
2. Vlera e përcaktuar si detyrim në pikën 1, të këtij vendimi, të konvertohet në lekë, në bazë të kursit të këmbimit të bankës ku është depozituar shuma, në datën e kryerjes së pagesës.
3. Shuma e përcaktuar si detyrim në pikën 1, të këtij vendimi, të depozitohet në njërën nga bankat e nivelit të dytë, në emër të aplikantëve në vlerën që shteti shqiptar detyrohet sipas vendimit të Gjykatës Evropiane për të Drejtat e Njeriut, datë 10.3.2015, për çështjen “Siliqi dhe të tjerë kundër Shqipërisë” (aplikimet nr. 37295/05 dhe nr. 42228/05).
4. Pagimi i shumës së depozituar, sipas pikës 3, të këtij vendimi, në favor të aplikantëve, znj. Drita Siliqi (Shundi), znj. Mariana Shundi, z. Andrea Shundi dhe znj. Gjenovefa Mihali (Shundi), të bëhet nga Ministria e Financave pas paraqitjes së dokumentacionit ligjor të nevojshëm për kryerjen e pagesave nga buxheti i shtetit, brenda afatit 3-mujor nga dita kur vendimi i gjykatës është bërë përfundimtar.
5. Në rast mospagimi brenda afatit tremujor të përmendur në pikën 4, të këtij vendimi, mbi shumat e sipërpërmendura paguhen interesa të thjeshtë, të barabartë me kursin marzhinal të huasë së Bankës Qendrore Evropiane, gjatë periudhës së mospagimit, plus tre për qind.
6. Efekti financiar i parashikuar në pikën 1, të këtij vendimi, të përballohet nga fondi i kontingjencës të buxhetit të shtetit.
7. Ngarkohen Ministria e Drejtësisë dhe Ministria e Financave për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama

VENDIM
Nr. 650, datë 22.7.2015

PËR EKZEKUTIMIN E VENDIMIT TË GJYKATËS EVROPIANE PËR TË DREJTAT E NJERIUT, DATË 24.3.2015, PËR ÇËSHTJEN “LAKO KUNDËR SHQIPËRISË” DHE 7 APLIKIME TË TJERA (APLIKIMET NR. 45718/12, NR. 9403/13, NR. 11724/13, NR. 11726/13, NR. 38964/13, NR. 6037/14, NR. 17174/14, NR. 48723/14)

Në mbështetje të nenit 100 të Kushtetutës, të nenit 46 të Konventës Evropiane për Mbrojtjen e të Drejtave të Njeriut dhe Lirive Themelore, ratifikuar me ligjin nr. 8137, datë 31.7.1996, “Për ratifikimin e Konventës Evropiane për Mbrojtjen e të Drejtave të Njeriut dhe Lirive Themelore”, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 10, të ligjit nr. 160/2014, “Për buxhetin e vitit 2015”, me propozimin e ministrit të Drejtësisë, Këshilli i Ministrave
VENDOSI:

1. Ekzekutimin e vendimit të Gjykatës Evropiane për të Drejtat e Njeriut, datë 24.3.2015, për çështjen “Lako kundër Shqipërisë” dhe 7 aplikime të tjera: nr. 45718/12 (Lako); nr. 9403/13 (Paluka); nr. 11724/13 (Taba); nr. 11726/13 (Karanxha); nr. 38964/13 (Trupja); nr. 6037/14 (Osmani); nr. 17174/14 (Verdhi) dhe nr. 48723/14 (Luku), për sa u përket shumave të përcaktuara sipas shtojcës 2 dhe ekzekutimin e vendimeve të gjykatave vendase sipas shtojcës 3, bashkëlidhur këtij vendimi, plus çdo taksë që mund të jetë e aplikueshme. 
2. Vlerat e përmendura në pikën 1, të këtij vendimi, të konvertohen në lekë, në bazë të kursit të këmbimit të bankës ku është depozituar shuma, në datën e kryerjes së pagesës. 
3. Shuma e përcaktuar si detyrim në pikën 1, të këtij vendimi, të depozitohet në njërën nga bankat e nivelit të dytë, në emër të aplikantëve sipas listës së aplikantëve në shtojcën 2 bashkëlidhur këtij vendimi, në vlerën që shteti shqiptar detyrohet sipas vendimit të Gjykatës Evropiane për të Drejtat e Njeriut, datë 24.3.2015, për çështjen “Lako kundër Shqipërisë” dhe 7 aplikime të tjera. 
4. Pagimi i shumave të depozituara sipas përcaktimeve në pikën 3, të këtij vendimi, në favor të aplikimeve nr. 45718/12 (Lako); nr. 9403/13 (Paluka); nr. 11724/13 (Taba); nr. 11726/13 (Karanxha); nr. 38964/13 (Trupja); nr. 6037/14 (Osmani); nr. 17174/14 (Verdhi) dhe nr. 48723/14 (Luku) të bëhet nga Ministria e Financave pas paraqitjes së dokumentacionit ligjor të nevojshëm për kryerjen e pagesave nga buxheti i shtetit, brenda një afati 3-mujor nga dita kur vendimi i Gjykatës Evropiane për të Drejtat e Njeriut, datë 24.3.2015, është bërë përfundimtar.
5. Në rast mospagimi brenda afatit tremujor të përmendur në pikën 4, të këtij vendimi, mbi shumat e sipërpërmendura paguhen interesa të thjeshtë, të barabartë me kursin marzhinal të huasë së Bankës Qendrore Evropiane, gjatë periudhës së mospagimit, plus tre për qind.
6. Ngarkohen Kryeministria, Ministria e Bujqësisë, Zhvillimit Rural dhe Administrimit të Ujërave, Ministria e Transportit dhe Infrastrukturës, Drejtoria e Përgjithshme e Tatimeve dhe Kapiteneria e Përgjithshme e Porteve Durrës, që, brenda afatit 3-mujor nga dita kur vendimi i Gjykatës Evropiane për të Drejtat e Njeriut, datë 24.3.2015, është bërë përfundimtar të ekzekutojnë në favor të aplikantëve vendimet përfundimtare të gjykatave vendase për rikthimin e aplikantëve në pozicionet e mëparshme, sipas shtojcës 3 bashkëlidhur këtij vendimi.
7. Efekti financiar, i parashikuar në pikën 1, të këtij vendimi, të përballohet nga fondi i kontingjencës.
8. 	Ngarkohen Kryeministria, Ministria e Financave, Departamenti i Administratës Publike, Ministria e Bujqësisë, Zhvillimit Rural dhe Administrimit të Ujërave, Ministria e Transportit dhe Infrastrukturës, Drejtoria e Përgjithshme e Tatimeve dhe Kapiteneria e Përgjithshme e Porteve Durrës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
Edi Rama

Shtojca 1 – Lista e aplikantëve
	Nr.
	Emri dhe numri i aplikimit
	Emri i aplikantit 
(viti i lindjes)
	Shteti i vendbanimit
	Përfaqësuar nga
	Data e prezantimit

	1.
	Lako nr. 45718/12
	Elvin Lako (1976)
	Shqipëri
	
	27 qershor 2012

	2.
	Paluka, nr. 9403/13
	Valbona Paluka (1964)
	Shqipëri
	
	09 janar 2013

	3.
	Taba, nr. 11724/13
	Spiro Taba (1955)
	Shqipëri
	
	31 janar 2013

	4.
	Karanxha, nr. 11726/13
	Andrea Karanxha (1956)
	Shqipëri
	
	01 shkurt 2013

	5.
	Trupja, nr. 38964/13
	Raimonda Trupja (1968)
	Shqipëri
	
	25 maj 2013

	6.
	Osmani, nr. 6037/14
	Indrit Osmani (1983)
	Shqipëri
	
	11 janar 2014

	7.
	Verdhi, nr. 17174/14
	Thanas Verdhi (1946)
	Shqipëri
	
	19 shkurt 2014

	8.
	Luku, nr. 48723/14
	Nazmi Luku (1952)
	Shqipëri
	Erind Mërkuri
	23 qershor 2014


Shtojca 2 – Dëmi monetar, jomonetar dhe kosto e shpenzime
	Nr.
	Emri dhe nr. i aplikimit
	Dëmi monetar dhe jo monetar

	1.
	Lako nr. 45718/12
	 3,300 euro (tre mijë e treqind euro)

	2.
	Paluka, nr. 9403/13
	1,700 euro (një mijë e shtatëqind euro)

	3.
	Taba, nr. 11724/13
	2,000 euro (dy mijë euro)

	4.
	Karanxha, nr. 11726/13
	1,400 euro (një mijë e katërqind euro)

	5.
	Trupja, nr. 38964/13
	 4,700 euro (katër mijë e shtatëqind euro).

	6.
	Osmani, nr. 6037/14
	6,300 euro (gjashtë mijë e treqind euro).

	7.
	Verdhi, nr. 17174/14
	10,500 euro (dhjetë mijë e pesëqind euro).

	8.
	Luku, nr. 48723/14
	2,000 euro (dy mijë euro).



Shtojca 3 – Ekzekutimi i vendimeve gjyqësore përfundimtare të gjykatave vendase
	No.
	Emri dhe nr. i aplikimit
	Institucioni përkatës
	Vendimi përfundimtar

	1.
	Lako nr. 45718/12
	Kryeministria
	Vendim i KSHC nr. 266, datë 27.04.2006, lënë në fuqi nga Gjykata e Apelit Tiranë me vendim nr. 297, datë 14.12.2006 dhe Kolegji Civil i Gjykatës së Lartë me vendim nr. 00-2008-236, datë 15.02.2008.


	2.
	Paluka, nr. 9403/13
	Ministria e Bujqësisë, Zhvillimit Rural dhe Administrimit të Ujërave

	Vendim i KSHC nr. 127, datë 25.11.2010, lënë në fuqi nga Gjykata e Apelit Tiranë me vendim nr. 23, datë 01.03.2011 dhe Kolegji Civil i Gjykatës së Lartë me vendim nr. 00-2011-986, datë 23.06.2011.

	3.
	Taba, nr. 11724/13
	Drejtoria e Përgjithshme e Tatimeve
	Vendim i Gjykatës së Rrethit Gjyqësor Korçë nr. 1827, datë 07.07.2008, lënë në fuqi nga Gjykata e Apelit Korçë me vendimi nr. 345, datë 03.12.2008.

	4.
	Karanxha, nr. 11726/13
	Drejtoria e Përgjithshme e Tatimeve
	Vendim i Gjykatës së Rrethit Gjyqësor Korçë nr. l67, datë 19.01.2009, lënë në fuqi nga Gjykata e Apelit Korçë me vendimi nr. l33, datë 27.04.2009.

	5.
	Trupja, nr. 38964/13
	Kapiteneria e Përgjithshme e Porteve Durrës
	Vendim i Gjykatës së Rrethit Gjyqësor Durrës nr. 2918, datë 12.12.2006, lënë në fuqi nga Gjykata e Apelit Durrës, me vendim nr. 540, datë 03.12.2007.

	6.
	Luku, nr. 48723/14
	Ministria e Transportit dhe Infrastrukturës
	Vendim i KSHC nr. 38, datë 06.02.2008, lënë në fuqi nga Gjykata e Apelit Tiranë me vendim nr. 81, datë 18.06.2008 dhe Kolegji Civil i Gjykatës së Lartë me vendim nr. 862, datë 09.07.2010.




VENDIM
Nr. 651, datë 22.7.2015

PËR INDEKSIMIN E PENSIONEVE

Në mbështetje të nenit 100 të Kushtetutës, të nenit 88, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, dhe të nenit 13, të ligjit nr. 160/2014, “Për buxhetin e vitit 2015”, me propozimin e ministrit të Mirëqenies Sociale dhe Rinisë, Këshilli i Ministrave

VENDOSI:

1. Indeksimin, në masën 1.4 për qind, të:
a) pensioneve të caktuara sipas ligjeve nr. 4171, datë 13.9.1966, “Për sigurimet shoqërore në Republikën Popullore të Shqipërisë”; nr. 4976, datë 29.6.1972, “Për pensionet e anëtarëve të kooperativave bujqësore në Republikën Popullore të Shqipërisë”, dhe nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuara;
b) pensioneve të posaçme shtetërore dhe të shtesave të pensioneve të posaçme shtetërore, të caktuara në përputhje me ligjin nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar;
c) shtesës mujore, të përfituar me vendimin nr. 326, datë 21.6.1993, të Këshillit të Ministrave, “Për kriteret e trajtimit të invalidëve të luftës kundër pushtuesve nazifashistë të popullit shqiptar”;
ç) 	pensioneve të caktuara me dekretin nr. 758, datë 1.2.1994, të Presidentit të Republikës, “Për një mbrojtje të veçantë të ushtarakut”; 
d) shtesës mbi pension, të dhënë sipas nenit 33, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar; 
dh)	shtesave mbi pension, të dhëna sipas neneve 38, 39 dhe 48, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, dhe nenit 24, të ligjit nr. 4171, datë 13.6.1966, “Për sigurimet shoqërore në Republikën Popullore të Shqipërisë”;
e) pensioneve të caktuara dhe të rillogaritura me ligjin nr. 10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit dhe punonjësve të Shërbimit të Kontrollit të Brendshëm në Republikën e Shqipërisë”, të ndryshuar, me përjashtim të pensioneve të caktuara me nenin 21, të këtij ligji; 
ë)	trajtimeve të veçanta financiare të familjeve të pilotëve fluturues, të caktuara sipas  ligjeve nr. 8455, datë 4.2.1999, “Për një trajtim të veçantë të familjeve të pilotëve, që humbasin jetën në përmbushje të detyrës, gjatë fluturimit”, të ndryshuar, dhe nr. 9128, datë 29.7.2003, “Për një trajtim të veçantë financiar të pilotëve fluturues, në pension”, të ndryshuar;
f) trajtimeve të veçanta financiare të caktuara sipas ligjit nr. 9361, datë 24.3.2005, “Për një trajtim të veçantë financiar të efektivave, oficerë dhe nënoficerë, lundrues të nëndetëseve dhe polumbarëve të forcave detare në pension”;
g) trajtimeve të veçanta financiare të punonjësve që kanë punuar në miniera në nëntokë, të caktuara sipas ligjit nr. 8685, datë 9.11.2000, “Për një trajtim të veçantë të punonjësve që kanë punuar në miniera në nëntokë”, të ndryshuar,
gj)	pensioneve të pleqërisë të punonjësve të minierave në nëntokë, të caktuara me ligjin nr. 150/2014, datë 6.11.2014, “Për pensionet e punonjësve që kanë punuar në miniera në nëntokë”; 
h) trajtimeve të veçanta financiare të caktuara sipas ligjit nr. 9179, datë 29.1.2004, “Për një trajtim të veçantë të punonjësve që kanë punuar në disa ndërmarrje të industrisë ushtarake”;
i) pensioneve suplementare të caktuara sipas ligjit nr. 10139, datë 15.5.2009, “Për pensionet shtetërore suplementare të punonjësve të universiteteve, të shkollave të larta, Qendrës së Studimeve Albanologjike, Akademisë së Shkencave dhe të gjitha institucioneve të tjera kërkimore publike në Republikën e Shqipërisë, të cilët kanë tituj shkencorë”;
j) pensioneve suplementare të caktuara sipas ligjit nr. 8097, datë 21.3.1996, “Për pensionet shtetërore suplementare të personave që kryejnë funksione kushtetuese dhe të punonjësve të shtetit”, të ndryshuar.
2. Indeksimin, sipas përcaktimeve të pikës 1, të këtij vendimi, e përfitojnë edhe pensionet të cilat caktohen nga data 1.8.2015 e në vazhdim, me kusht që data e fillimit të pensionit të jetë deri më 31.7.2015, përfshirë edhe këtë datë.
3. Pensionet e plota të pleqërisë, pensionet e plota të invaliditetit dhe pensionet e plota familjare, të caktuara në mbështetje të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, me përjashtim të pensioneve të caktuara në përputhje me paragrafin e katërt, të nenit 96, të këtij ligji, si dhe pensionet e pleqërisë të punonjësve të minierave në nëntokë, të caktuara me ligjin nr. 150/2014, datë 6.11.2014, që kanë datë fillimi deri më 31.12.2014,  pas datës 1.8.2015 nuk do të jenë më pak se 12 436 (dymbëdhjetë mijë e katërqind e tridhjetë e gjashtë) lekë në muaj dhe më shumë se 24 872 (njëzet e katër mijë e tetëqind e shtatëdhjetë e dy) lekë në muaj.
4. Pensionet e plota të pleqërisë, pensionet e plota të invaliditetit dhe pensionet e plota familjare, të caktuara në përputhje me paragrafin e katërt, të nenit 96, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, me datë fillimi nga 31.12.2014 e në vazhdim, nuk do të jenë më pak se 8 516 (tetë mijë e pesëqind e gjashtëmbëdhjetë) lekë në muaj, por jo më shumë se 12 436 (dymbëdhjetë mijë e katërqind e tridhjetë e gjashtë)  lekë në muaj.
5. Pensionet e parakohshme, të caktuara sipas ligjit nr. 10142, datë 15.5.2009, të ndryshuar, me datë fillimi nga 1.8.2015 e në vazhdim, nuk do të jenë më pak se 12 436 (dymbëdhjetë mijë e katërqind e tridhjetë e gjashtë) lekë në muaj.
6. Përfituesit e pensioneve dhe të të ardhurave, të caktuara sipas ligjeve nr. 4171, datë 13.9.1966, “Për sigurimet shoqërore në Republikën Popullore të Shqipërisë”; nr. 4976, datë 29.6.1972, “Për pensionet e anëtarëve të kooperativave bujqësore në Republikën Popullore të Shqipërisë”; nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, si dhe nr. 150/2014, datë 6.11.2014, me datë të fillimit të pensionit deri më 31.12.2014, përfshi edhe këtë datë, edhe pas indeksimit të pensionit të caktuar sipas përcaktimeve të pikës 1, të këtij vendimi, do të vazhdojnë të marrin kompensimin e çmimeve dhe kompensimin e të ardhurave mujore, sipas kritereve dhe masës së përcaktuar në vendimet e Këshillit të Ministrave nr. 138, datë 31.3.1994, “Për kompensimin e shpenzimeve nga ndryshimi i çmimit të energjisë elektrike dhe lëndëve djegëse”; nr. 471, datë 15.7.1996, “Për kompensimin nga ndryshimi i çmimit të bukës, vajgurit dhe gazit të lëngshëm”;  nr. 401, datë 21.6.2006, “Për kompensimin e të ardhurave mujore të pensionisteve”; nr. 763, datë 27.12.2006, “Për kompensimin e të ardhurave mujore të pensioneve”; nr. 415, datë 27.4.2009, “Për rritjen e pensioneve”; nr. 477, datë 30.6.2010, “Për rritjen e pensioneve”, dhe nr. 17, datë 20.1.2007,  “Për kompensimin e të ardhurave mujore të pensionistëve të fshatit”.
7. Përfituesit e pensioneve të parakohshme sipas ligjit nr. 10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit dhe punonjësve të Shërbimit të Kontrollit të Brendshëm në Republikën e Shqipërisë”, të ndryshuar, me datë fillimi deri më 31.7.2015 përfshi edhe këtë datë, edhe pas indeksimit të pensionit të caktuar sipas përcaktimeve të pikës 1, të këtij vendimi, do të vazhdojnë të marrin kompensimin e çmimeve dhe kompensimin e të ardhurave mujore, sipas kritereve dhe masës së përcaktuar në vendimet e Këshillit të Ministrave nr. 138, datë 31.3.1994, “Për kompensimin e shpenzimeve nga ndryshimi i çmimit të energjisë elektrike dhe lëndëve djegëse”; nr.  471, datë 15.7.1996, “Për kompensimin nga ndryshimi i çmimit të bukës, vajgurit dhe gazit të lëngshëm”;  nr. 401, datë 21.6.2006, “Për kompensimin e të ardhurave mujore të pensionisteve”; nr. 763, datë 27.12.2006, “Për kompensimin e të ardhurave mujore të pensioneve”; nr. 415, datë 27.4.2009, “Për rritjen e pensioneve”, dhe nr. 477, datë 30.6.2010, “Për rritjen e pensioneve”.
8. Kompensimet për të ardhura mujore minimale, në masën dhe kriteret e përcaktuara në vendimet e Këshillit të Ministrave nr. 401, datë 21.6.2006, “Për kompensimin e të ardhurave mujore të pensionistëve”; nr. 763, datë 27.12.2006, “Për kompensimin e të ardhurave mujore të pensioneve”; nr. 415, datë 27.4.2009, “Për rritjen e pensioneve”; nr. 477, datë 30.6.2010, “Për rritjen e pensioneve”, dhe nr. 17, datë 20.1.2007, “Për kompensimin e të ardhurave mujore të pensionistëve të fshatit”, do t’i marrin edhe ata persona që do të përfitojnë pensione me datë fillimi deri më 31.12.2014, me kusht që shuma e pensionit mujor plus kompensimin e të ardhurave, pas indeksimit të pensioneve sipas pikës 1, të këtij vendimi, të jetë:
a) deri në 14 086 (katërmbëdhjetë mijë e tetëdhjetë e gjashtë) lekë në muaj, për pensionet e pleqërisë, përfshirë edhe ato të caktuara me ligjin nr. 150/2014, datë 6.11.2014;
b) deri në 13 586 (trembëdhjetë mijë e pesëqind e tetëdhjetë e gjashtë) lekë në muaj, për pensionet e invaliditetit dhe pensionet familjare;
c) deri në 9 206 (nëntë mijë e dyqind e gjashtë) lekë në muaj, për pensionet e pleqërisë, invaliditetit dhe pensionet familjare të caktuara sipas paragrafit të katërt të nenit 96, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar.
9. Kompensimet për të ardhura mujore minimale, në masën dhe kriteret e përcaktuara në vendimet e Këshillit të Ministrave nr. 401, datë 21.6.2006, “Për kompensimin e të ardhurave mujore të pensionistëve”; nr. 763, datë 27.12.2006, “Për kompensimin e të ardhurave mujore të pensioneve”; nr. 415, datë 27.4.2009, “Për rritjen e pensioneve”; dhe nr. 477, datë 30.6.2010, “Për rritjen e pensioneve”, do t’i marrin edhe ata persona që do të përfitojnë pensione të parakohshme sipas ligjit nr. 10142, datë 15.5.2009, me datë fillimi deri më 31.7.2015 e në vazhdim, me kusht që shuma e pensionit mujor të parakohshëm plus kompensimin e të ardhurave të jetë deri në 14 086 (katërmbëdhjetë mijë e tetëdhjetë e gjashtë)  lekë në muaj.


10. Pas datës 1.8.2015 të ardhurat minimale:
a) të personave që përfitojnë pensionet e plota të pleqërisë (përfshirë edhe ato të caktuara me ligjin nr. 150/2014, datë 6.11.2014),  përjashtuar ato të caktuara sipas paragrafit të katërt, të nenit 96, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, dhe kompensime vetjake, me datë fillimi deri më 31.12.2014, nuk mund të jenë më të ulëta se 14 586 (katërmbëdhjetë mijë e pesëqind e tetëdhjetë e gjashtë) lekë në muaj;
b) të personave që përfitojnë nga pensionet e caktuara sipas ligjit nr. 4976, datë 29.6.1972, “Për pensionet e anëtarëve të kooperativave bujqësore në Republikën Popullore të Shqipërisë”, dhe sipas paragrafit të katërt, të nenit 96, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, dhe kompensime për çmimin e energjisë elektrike e për të ardhurat, nuk mund të jenë më të ulëta se 9 406 (nëntë mijë e katërqind e gjashtë) lekë në muaj dhe më të larta se 12 636 (dymbëdhjetë mijë e gjashtëqind e tridhjetë e gjashtë) lekë në muaj;
c) të personave, që përfitojnë pensione të parakohshme për vjetërsi shërbimi, sipas ligjit ligjit nr. 10142, datë 15.5.2009, të ndryshuar, dhe kompensime vetjake, nuk mund të jenë më të ulëta se 14 586 (katërmbëdhjetë mijë e pesëqind e tetëdhjetë e gjashtë) lekë në muaj.
11. Efektet financiare që rrjedhin nga zbatimi i këtij vendimi, në shumën 568 000 000 (pesëqind e gjashtëdhjetë e tetë milionë) lekë, përballohen nga fondi i kontingjencës, i parashikuar në buxhetin e shtetit të vitit 2015 dhe ndahen përkatësisht:
a) 554 000 000 (pesëqind e pesëdhjetë e katër milionë) lekë, për mbulimin e pagesave të pensioneve; 
b) 14 000 000 (katërmbëdhjetë milionë) lekë, për procedurat teknike të zbatimit të këtij vendimi dhe për pagesën e komisioneve të shërbimit të pagesave të pensioneve nga Posta Shqiptare, sh.a.
12. Ngarkohen Instituti i Sigurimeve Shoqërore dhe Posta Shqiptare, sh.a., për të nxjerrë udhëzues teknikë për zbatimin e këtij vendimi.


Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1.8.2015.

KRYEMINISTRI
Edi Rama

VENDIM
Nr. 652, datë 22.7.2015

PËR INDEKSIMIN E MASËS SË SHPËRBLIMIT TË VETERANËVE TË LUFTËS ANTIFASHISTE NACIONALÇLIRIMTARE  TË POPULLIT SHQIPTAR

Në mbështetje të nenit 100 të Kushtetutës, të ligjit nr. 7874, datë 17.11.1994, “Për statusin e veteranit të Luftës Antifashiste Nacional-çlirimtare të popullit shqiptar”, të ndryshuar, dhe të nenit 13, të ligjit nr. 160/2014, “Për buxhetin e vitit 2015”, me propozimin e ministrit të Mirëqenies Sociale dhe Rinisë, Këshilli i Ministrave

VENDOSI:

1. Indeksimin në masën 15.6 për qind të shpërblimit të veteranëve të Luftës Antifashiste Nacionalçlirimtare të popullit shqiptar, i përcaktuar në vendimin nr. 190, datë 3.5.1995, të Këshillit të Ministrave, “Për zbatimin e ligjit nr. 7874, datë 17.11.1994, “Për statusin e veteranit të Luftës Antifashiste Nacionalçlirimtare të popullit shqiptar”, të ndryshuar”, duke arritur vlerat e mëposhtme:
a) Shpërblimi sipas shkronjës “a”, të pikës 7, nga 3 383 lekë bëhet 3 911  lekë në muaj.
b) Shpërblimi sipas shkronjës “b”, të pikës 7, nga 2 709 lekë bëhet 3 132 lekë në muaj.
c) Shpërblimi sipas shkronjës “c”, të pikës 7, nga 2 255 lekë bëhet 2 607 lekë në muaj.
ç)	Shpërblimi sipas shkronjës “e”, të pikës 7, nga 676 lekë bëhet 781 lekë në muaj.
d) Shpërblimi sipas pikës 8/1 (për kohën e vuajtjes në burg mbi 6 muaj), nga 1 127 lekë bëhet 1 303 lekë në muaj.
 dh) Shpërblimi sipas pikës 8/2 (për kohën e vuajtjes në burg nga 1 deri në 6 muaj), nga 678 lekë bëhet 784 lekë në muaj.
e) Shpërblimi sipas shkronjës “a”, të pikës 9, nga 3 383 lekë bëhet 3 911 lekë në muaj.
ë) Shpërblimi sipas shkronjës “b”, të pikës 9, nga 2 255 lekë bëhet 2 607 lekë në muaj.
f) Shpërblimi sipas pikës 11 nga 1 127 lekë  bëhet 1 303 lekë në muaj.
2. Efektet financiare, që rrjedhin nga zbatimi i këtij vendimi, përllogariten në shumën 16 600 mijë lekë dhe përballohen nga fondi i kontingjencës, të parashikuara në buxhetin e shtetit për vitin 2015.
3. Ngarkohet Instituti i Sigurimeve Shoqërore për të nxjerrë udhëzimet përkatëse teknike për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1.8.2015.

KRYEMINISTRI
Edi Rama

VENDIM
Nr. 653, datë 22.7.2015

PËR DISA NDRYSHIME E SHTESA NË VENDIMIN NR. 77, DATË 28.1.2015, TË KËSHILLIT TË MINISTRAVE, “PËR KONTRIBUTET E DETYRUESHME DHE PËRFITIMET NGA SISTEMI I SIGURIMEVE SHOQËRORE DHE SIGURIMI I KUJDESIT SHËNDETËSOR”

Në mbështetje të nenit 100 të Kushtetutës, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, të ligjit nr. 10383, datë 24.2.2011, “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar, të ligjit nr. 10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit dhe punonjësve të Shërbimit të Kontrollit të Brendshëm në Republikën e Shqipërisë”, të ndryshuar, të ligjit nr. 8097, datë 21.3.1996, “Për pensionet shtetërore suplementare të personave që kryejnë funksione kushtetuese dhe të punonjësve të shtetit”, të ligjit nr. 10139, datë 15.5.2009, “Për pensionet shtetërore suplementare të punonjësve të universiteteve, të shkollave të larta, Qendrës së Studimeve Albanologjike, Akademisë së Shkencave dhe të gjitha institucioneve të tjera kërkimore publike në Republikën e Shqipërisë, të cilët kanë tituj shkencorë”, të ligjit  nr. 150/2014, “Për pensionet e punonjësve të nëntokës”, dhe të ligjit nr. 9136, datë 1.9.2003, “Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë”, të ndryshuar, me propozimin e ministrit të Mirëqenies Sociale dhe Rinisë, Këshilli i Ministrave

VENDOSI:

Në vendimin nr. 77, datë 28.1.2015, të Këshillit të Ministrave, bëhen këto ndryshime dhe shtesa:
1. Në kreun III, “Llojet, shuma dhe shpërndarja e kontributeve”, bëhen këto ndryshime:
a) Pikat 13, 14 e 16 ndryshohen, si më poshtë vijon:
“13.	Personat e vetëpunësuar në veprimtari tregtare apo shërbimi, ambulantë, të deklarojnë dhe të paguajnë kontribut minimal mujor në shumën 4 696 (katër mijë e gjashtëqind e nëntëdhjetë e gjashtë) lekë, nga të cilat 3 200 (tre mijë e dyqind) lekë për sigurime shoqërore dhe 1 496 (një mijë e katërqind e nëntëdhjetë e gjashtë) lekë për sigurimin e kujdesit shëndetësor.
14. Për personat që punojnë si punëtorë shtëpie, punëdhënësi të deklarojë dhe të paguajë kontribut minimal mujor në shumën 3 948 (tre mijë e nëntëqind e dyzet e tetë) lekë, nga të cilat 3 200 (tre mijë e dyqind) lekë për sigurime shoqërore dhe 748 (shtatëqind e dyzet e tetë) lekë për sigurimin e kujdesit shëndetësor.
…
16. Të vetëpunësuarit në bujqësi të derdhin kontribut vjetor për sigurimet shoqërore në masën 38 400 (tridhjetë e tetë mijë e katërqind) lekë, me përjashtim të të vetëpunësuarve që banojnë në rrethet Bulqizë, Dibër, Gramsh, Has, Kolonjë, Kukës, Librazhd, Malësi e Madhe, Mat, Mirditë, Pukë, Skrapar, Tepelenë dhe Tropojë, për të cilët masa e kontributit vjetor është 29 400 (njëzet e nëntë mijë e katërqind) lekë.”.
b) Shkronjat  “a” dhe “c”, të pikës 18, ndryshohen, si më poshtë vijon:

 “a)Personat që kryejnë funksione kushtetuese, punonjësit e lartë të shtetit, sipas funksioneve, në masën 4, 3 dhe 2 % të pagës bruto, nga data 1.1.2015 e deri në datën 30.4.2015, dhe në masën 5, 4 dhe 3% të pagës bruto, nga data 1.5.2015 e në vazhdim.
…
c)	 Personat që kanë titullin shkencor “Profesor”, “Drejtues kërkimesh”, “Profesor i asociuar”, “Mjeshtër kërkimesh”, kur punojnë në universitetet, shkollat e larta dhe Akademinë e Shkencave në Republikën e Shqipërisë, në masën e përcaktuar në nenin 4, “Masa e kontributeve”, të ligjit nr. 10139, datë 15.5.2009, “Për pensionet shtetërore suplementare të punonjësve të universiteteve, të shkollave të larta, Qendrës së Studimeve Albanologjike, Akademisë së Shkencave dhe të gjitha institucioneve të tjera kërkimore publike në Republikën e Shqipërisë, të cilët kanë tituj shkencorë”, nga data 1.1.2015 dhe në vazhdim.”.
Pika 21 ndryshohet, si më poshtë vijon:
c) “21. Për ish-punonjësit që kanë punuar në miniera në nëntokë dhe ish-punonjësit e industrisë ushtarake që përfitojnë trajtim financiar të veçantë, personat që u shërbejnë invalidëve paraplegjikë e tetraplegjikë dhe gratë që dalin në pension, për periudhën e kryerjes së arsimit të lartë, buxheti i shtetit derdh kontribute për degën e pensioneve në masën 21.6% të pagës minimale. Për personat që u shërbejnë invalidëve paraplegjikë dhe tetraplegjikë, duke filluar nga data 1.1.2015 e në vazhdim, buxheti i shtetit derdh kontribute edhe për degën e barrëlindjeve dhe aksidenteve në punë në masën 1.7 % të pagës minimale.”. 
2. Në kreun VIII, “Shuma bazë e përfitimeve”, bëhen këto ndryshime dhe shtesa:
a) Pikat 3 dhe 5 ndryshohen, si më poshtë vijon:
“3. 	Shuma bazë mujore e pensionit të parakohshëm për vjetërsi shërbimi  për personat që plotësojnë kushtet për përfitim sipas dispozitave të ligjit nr. 10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit dhe punonjësve të Shërbimit të Kontrollit të Brendshëm në Republikën e Shqipërisë”, të ndryshuar, nga data 1.8.2015 e në vazhdim, të jetë 12 436 (dymbëdhjetë mijë e katërqind e tridhjetë e gjashtë) lekë në muaj. 
Përfituesit e pensionit të parakohshëm kanë të drejtën e kompensimit të çmimeve sipas masës dhe kritereve të përcaktuara në vendimin nr. 138, datë 31.3.1994, të Këshillit të Ministrave, “Për kompensimin e shpenzimeve nga ndryshimi i çmimit të energjisë elektrike dhe lëndëve djegëse”. 
Përfituesit e pensionit të parakohshëm minimal kanë të drejtën edhe të kompensimit të të ardhurave, sipas masës dhe kritereve të përcaktuara në vendimet e Këshillit të Ministrave, nr. 471,  datë 15.7.1996, “Për kompensimin nga ndryshimi i çmimit të bukës, vajgurit dhe gazit të lëngshëm”; nr. 401, datë 21.6.2006, “Për kompensimin e të ardhurave mujore të pensionistëve”; nr. 763, datë 27.12.2006, “Për kompensimin e të ardhurave mujore të pensioneve”; nr. 415, datë 27.4.2009, “Për rritjen e pensioneve”, dhe nr. 477, datë 30.6.2010, “Për rritjen e pensioneve”, me kusht që shuma e pensionit mujor plus kompensimin e të ardhurave të jetë 14 086 (katërmbëdhjetë mijë e tetëdhjetë e gjashtë) lekë në muaj. Në rastet kur pensioni për vjetërsi shërbimi rezulton më i lartë se pensioni bazë dhe, bashkë me kompensimet e të ardhurave, rezulton më i lartë se shuma e të ardhurave minimale prej 14 086 (katërmbëdhjetë mijë e tetëdhjetë e gjashtë) lekësh, kompensimet jepen pjesore, deri në plotësimin e kësaj shume. 
...
5. 	E ardhura për barrëlindje për gratë të cilat periudhën e sigurimit për efekt të përfitimit të barrëlindjes e kanë kanë si persona të vetëpunësuar në bujqësi ose kanë më shumë se 6 muaj të periudhës së fundit të sigurimit nga data e lindjes së të drejtës për pagesë, si persona të vetëpunësuar në bujqësi, duke filluar nga data 1.8.2015, e në vazhdim, do të jetë 8 516 (tetë mijë e pesëqind e gjashtëmbëdhjetë) lekë në muaj.”.
b) Pas pikës 6 shtohet pika 7, me këtë përmbajtje:
“7. Për zbatim të paragrafit të dytë të shkronjës “a”, të nenit 5, të  ligjit nr. 7514, datë 30.9.1991, “Për pafajësinë, amnistinë dhe rehabilitimin e ish-të dënuarve dhe të përndjekurve politikë”, të ndryshuar, pensioni mesatar është sa 1,5-fishi i pensionit bazë të përcaktuar në pikën 2, të këtij vendimi. Kur personi që përfiton nga     neni 1, i ligjit të sipërshënuar nuk plotëson periudhën e sigurimit sipas përcaktimeve në nenin 92, të ligjit nr. 7703, datë 1.5.1993, “Për sigurimet shoqërore në Republikën e Shqipërisë”, të ndryshuar, mund të zgjedhë të marrë pension të pjesshëm mesatar, shuma e të cilit përllogaritet duke shumëzuar pensionin mesatar me raportin midis periudhës faktike të sigurimit me periudhën e përcaktuar në nenin 92, të ligjit nr. 7703, datë 1.5.1993, për vitin përkatës.”.
Ky vendim hyn në fuqi pas botimit në Fletoren Zyrtare dhe i shtrin efektet nga data 1.8.2015.

KRYEMINISTRI
Edi Rama

VENDIM
Nr. 654, datë 22.7.2015

PËR NJË SHTESË FONDI NË BUXHETIN E VITIT 2015, MIRATUAR PËR DISA INSTITUCIONE PUBLIKE, PËR FINANCIMIN  E SHPENZIMEVE PËR PAJISJEN ME KALDAJA ME LËNDË DJEGËSE PELET 
 
Në mbështetje të nenit 100 të Kushtetutës, të neneve 5 e 45, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, dhe të nenit 13, të ligjit nr. 160/2014, “Për buxhetin e vitit 2015”, me propozimin e ministrit të Mjedisit, Këshilli i Ministrave

VENDOSI:

1. Në buxhetin e miratuar për vitin 2015, ministrive të poshtëshënuara t’u jepet shtesë fondi, si më poshtë vijon:
a) 	Ministrisë së Shëndetësisë t’i shtohet fondi prej 55 262 424 (pesëdhjetë e pesë milionë e dyqind e gjashtëdhjetë e dy mijë e katërqind e njëzet e katër) lekësh, për përballimin e shpenzimeve për blerjen dhe vendosjen e 31 (tridhjetë e një) kaldajave me lëndë djegëse pelet. 

b) Ministrisë së Energjisë dhe Industrisë t’i shtohet fondi prej 1 396 080 (një milion e treqind e nëntëdhjetë e gjashtë mijë e tetëdhjetë) lekësh, për përballimin e shpenzimeve për blerjen dhe vendosjen e 1 (një) kaldaje me lëndë djegëse pelet.
c) Ministrisë se Arsimit dhe Sportit t’i shtohet fondi prej 1 396 080 (një milion e treqind e nëntëdhjetë e gjashtë mijë e tetëdhjetë) lekësh, për blerjen dhe vendosjen e 1 (një) kaldaje me lëndë djegëse pelet.
ç) 	Ministrisë e Punëve të Brendshme t’i shtohet fondi prej 38 579 688 (tridhjetë e tetë milionë e pesëqind e shtatëdhjetë e nëntë mijë e gjashtëqind e tetëdhjetë e tetë) lekësh, për blerjen dhe vendosjen e 38 (tridhjetë e tetë) kaldajave me lëndë djegëse pelet.
d) Ministrisë së Drejtësisë t’i shtohet fondi prej 37 764 048 (tridhjetë e shtatë milionë e shtatëqind e gjashtëdhjetë e katër mijë e dyzet e tetë) lekësh, për përballimin e shpenzimeve për blerjen dhe vendosjen e  26 (njëzet e gjashtë) kaldajave me lëndë djegëse pelet.
dh)	Ministrisë së Kulturës t’i shtohet fondi prej 11 773 944 (njëmbëdhjetë milionë e shtatëqind e shtatëdhjetë e tre mijë e nëntëqind e dyzet e katër) lekësh, për përballimin e shpenzimeve për blerjen dhe vendosjen e 8 (tetë) kaldajave me lëndë djegëse pelet.
2. Efekti financiar, prej 146 172 264 (njëqind e dyzet e gjashtë milionë e njëqind e shtatëdhjetë e dy mijë e dyqind e gjashtëdhjetë e katër) lekësh, i parashikuar në shkronjat “a” – “dh”, të pikës 1, të këtij vendimi, të përballohet nga fondi rezervë i buxhetit të shtetit, miratuar për vitin 2015.
3. Ngarkohen Ministria e Financave, Ministria e Shëndetësisë, Ministria e Energjisë dhe Industrisë, Ministria e Arsimit dhe Sportit, Ministria e Punëve të Brendshme, Ministria e Drejtësisë dhe Ministria e Kulturës për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama





VENDIM
Nr. 655, datë 22.7.2015

PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI I RRUGËS “ROBERT SHVARC” E RRUGËS SË KOSOVARËVE, SI DHE RIKUALIFIKIMI URBAN I BLLOKUT NR. 46, TË BASHKISË SË TIRANËS

Në mbështetje të nenit 100 të Kushtetutës dhe të neneve 5, pika 1, 20 e 21 të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e ministrit të Punëve të Brendshme, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i rrugës “Robert Shvarc” e i Rrugës së Kosovarëve, si dhe rikualifikimi urban i bllokut nr. 46, të Bashkisë së Tiranës, sipas tabelës që i bashkëlidhet këtij vendimi.
2. Shpronësimi bëhet në favor të Bashkisë së Tiranës.
3. Pronarët e pasurive të paluajtshme, që shpronësohen, të kompensohen, sipas vlerave të mëposhtme:
a) Për ndërtimin e rrugës “Robert Shvarc”, me sipërfaqe prej 42 (dyzet e dy) m² “truall”, në vlerën 944 706 (nëntëqind e dyzet e katër mijë e shtatëqind e gjashtë) lekë.
b) Për ndërtimin e Rrugës së Kosovarëve, me sipërfaqe prej 1 460 (një mijë e katërqind e gjashtëdhjetë) m² “truall”, në vlerën 83 403 960 (tetëdhjetë e tre milionë e katërqind e tre mijë e nëntëqind e gjashtëdhjetë) lekë.
c) Për rikualifikimin urban të bllokut nr. 46 të qytetit, me sipërfaqe prej 117 (njëqind e shtatëmbëdhjetë) m² “truall”, në vlerën 6 683 742 (gjashtë milionë e gjashtëqind e tetëdhjetë e tre mijë e shtatëqind e dyzet e dy) lekë.
4. Vlera e përgjithshme e shpronësimit prej 91 032 408 (nëntëdhjetë e një milionë e tridhjetë e dy mijë e katërqind e tetë) lekësh të përballohet nga të ardhurat e Bashkisë së Tiranës, planifikuar në buxhetin e saj.  
5. Vlera e shpenzimeve procedurale të përballohet nga Bashkia e Tiranës.
6. Afati i përfundimit të shpronësimit të jetë (3) tre muaj pas datës së hyrjes në fuqi të këtij vendimi.
7. Afati i përfundimit të punimeve të objektit në Bashkinë e Tiranës të jetë në përputhje me afatet e parashikuara nga kjo bashki.
8. Regjistrimi i ri i pasurisë prej 1 619 (një mijë e gjashtëqind e nëntëmbëdhjetë) m² “truall” për ndërtimin e rrugës “Robert Shvarc”, Rrugës së Kosovarëve, si dhe rikualifikimin urban të bllokut nr. 46 të bëhet në favor të Bashkisë së Tiranës.
9. Ngarkohen Ministria e Punëve të Brendshme, Zyra Vendore e Regjistrimit të Pasurive të Paluajtshme, Tiranë dhe Bashkia e Tiranës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
Edi Rama


1. Lista e personave dhe pronave që do të shpronësohen për ndërtimin e rrugës së "Kosovarëve", Bashkia Tiranë

	Nr
	Emri, mbiemri
	Zona kadastrale
	Nr. i pasurisë
	Sipërf. përgj./ m²
	Sip. Tr. të prekur / m²
	Çmimi  truallit/lekë
	Vlera në lekë
	Konfirmimi i ZVRPP, Tiranë

	1
	Hedie Hasan Bashaj
	8270
	6/432
	237.3
	198
	57,126
	11,310,948
	Konf.shkr.nr.21468/1, dt.02.12.14

	2
	Bashkpr.Brari, Deliu, Lusha, Baftjari dhe Garunja.
	8270
	6/289
	1180
	830
	57,126
	47,414,580
	Konf.shkr.nr.21468/1, dt.02.12.14

	3
	Pëllumb, Myzafer Shuka
	8270
	6/287
	400
	232
	57,126
	13,253,232
	Konf.shkr.nr.21468/1, dt.02.12.14

	4
	Bashkpronarët Jani
	8270
	6/176
	318,1
	200.0
	57,126
	11,425,200
	Konf.shkr.nr.21468/1, dt.02.12.14

	 
	Totali
	 
	 
	 
	1 460 
	 
	83 403 960
	 



2. Lista e personave dhe pronave që do të shpronësohen për rikualifikimin urban të bllokut nr.46, Bashkia Tiranë
	Nr
	Emri, mmbiemri
	 Zona kadastrale
	Nr. i pasurisë
	Sipërf. Përgj./ m²
	Sip. Tr. të prekur / m²
	Çmimi  në lekë
	Vlefta në lekë
	Konfirmimi i ZVRPP, Tiranë
	 

	1
	Bashkpronarët Kamza
	8350
	2/472
	117
	117
	57,126
	6,683,742
	       Konf.shkr.nr.prot.5842/1,dt.03.04.13
	 

	 
	Totali
	 
	 
	 
	117 m²
	 
	6 683 742 
	 
	 



3. Lista e personave dhe pronave që do të shpronësohen për efekt të rikonstruksionit të rrugës "Robert Shvac", Bashkia Tiranë
	Nr
	Emri, mbiemri
	Zona kadastrale
	Nr. i pasurisë
	Truall/m2
	Çmimi/ m2 
	Vlefta në lekë
	          Konfirmimi i ZVRPP, Tiranë
	 

	1
	Mustafa Gjata
	8260
	6/324
	30
	22493
	674,790
	Konf.shkr.nr.prot.18812/1, dt.13.12.12

	2
	Shpresa Dervishi me 2 bashkpr.
	8260
	6/271
	12
	22493
	269,916
	Konf.shkr.nr.prot.18812/1, dt.13.12.12

	 
	Totali
	 
	 
	42
	 
	944 706
	 
	 

	
	
	
	
	
	
	
	
	



VENDIM
Nr. 656, datë 22.7.2015

PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA REALIZIMI I PROJEKTIT “NDËRTIMI I TRIBUNËS KRYESORE NË PERËNDIM DHE NË JUG, RIKONSTRUKSIONI I TRIBUNËS EKZISTUESE NË VERI DHE NË LINDJE, SI DHE INFRASTRUKTURËS PËRRETH STADIUMIT “LORO BORIÇI”, SHKODËR”

Në mbështetje të nenit 100 të Kushtetutës, të neneve 5, pika 1, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, të neneve 5 e 45, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, dhe të nenit 13, të ligjit nr. 160/2014, datë 27.11.2014, “Për buxhetin e vitit 2015”, me propozimin e ministrit të Zhvillimit Urban, Këshilli i Ministrave

VENDOSI:

1. Shpronësimin për interes publik, të pronarëve të pasurive të paluajtshme, pronë private, që preken nga realizimi i projektit, “Ndërtimi i tribunës kryesore në Perëndim dhe në Jug, rikonstruksioni i tribunës ekzistuese në Veri dhe në Lindje, si dhe infrastrukturës përreth stadiumit ‘Loro Boriçi’, Shkodër”.
2. Shpronësimi të bëhet në favor të Bashkisë Shkodër.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse, që paraqitet në tabelën bashkëlidhur këtij vendimi, për pasuritë sipërfaqe trualli dhe ndërtimore, me një vlerë të përgjithshme prej 37 617 626 (tridhjetë e shtatë milionë e gjashtëqind e shtatëmbëdhjetë mijë e gjashtëqind e njëzet e gjashtë) lekësh.
4. Vlera e përgjithshme e shpronësimit prej 37 617 626 (tridhjetë e shtatë milionë e gjashtëqind e shtatëmbëdhjetë mijë e gjashtëqind e njëzet e gjashtë) lekësh, të përballohet nga fondi rezervë i buxhetit të shtetit. Shpenzimet procedurale, në vlerën 50 000 (pesëdhjetë mijë) lekë, të përballohen nga buxheti i vitit 2015, miratuar për Ministrinë e Zhvillimit Urban.
5. Shpronësimi të fillojë në datën 25.7.2015. 
6. Pronarët e përmendur në listën, që i bashkëlidhet këtij vendimi, të kompensohen, për efekt shpronësimi, pasi të kenë paraqitur dokumentacionin e plotë të pronësisë pranë Bashkisë Shkodër. 
7. Zyra Qendrore e Regjistrimit të Pasurive të Paluajtshme dhe Zyra Vendore e Regjistrimit të Pasurive të Paluajtshme Shkodër, brenda 30 (tridhjetë) ditëve nga data e miratimit të këtij vendimi, në bashkëpunim me Bashkinë Shkodër, të fillojnë procedurat për hedhjen e gjurmës së projektit në hartën treguese të regjistrimit sipas planimetrisë së shpronësimit të miratuar dhe të bëjnë kalimin e pronësisë për pasuritë e shpronësuara në favor të shtetit.
8. Zyra Vendore e Regjistrimit të Pasurive të Paluajtshme Shkodër të pezullojë të gjitha transaksionet me pasuritë e shpronësuara deri në momentin kur do të realizohen procesi i hedhjes se gjurmës së projektit në hartën treguese të regjistrimit, si dhe kalimi i pronësisë për pasuritë e shpronësuara.
9. Ngarkohen Ministria e Financave, Ministria e Zhvillimit Urban, Zyra Qendrore e Regjistrimit të Pasurive të Paluajtshme, Zyra Vendore e Regjistrimit të Pasurive të Paluajtshme Shkodër dhe Bashkia Shkodër për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama






Lista e personave që do të shpronësohen për projektin me objekt : Ndërtimi i Tribunës kryesore  në perëndim dhe në Jug, rikonstruksioni i Tribunës ekzistuese në Veri dhe në Lindje si dhe infrastrukturës përreth stadiumit " Loro Borici ", Bashkia Shkodër
	

	Nr
	Nr .pasurie
	Z.kadastrale
	Pronari / Emër e mbiemër 
	Sip. Trualli  m2  
	Çmimi truallit lekë/m2 
	Vlera           lekë  
	Vlera e ndërtesës lekë
	TOTALI     lekë
	Shënime

	1
	7/618
	8591
	Bashke Pronaret Vadahaj
	273
	8500
	2,320,500
	 
	2,320,500
	Konfirmuar nga ZRPP

	2
	7/692
	8591
	Shteti
	138
	8500
	0
	 
	0
	Konfirmuar nga ZRPP

	3
	7/815
	8591
	Sezai Shpuza
	757
	8500
	6,434,500
	 
	6,434,500
	Konfirmuar nga ZRPP

	4
	7/814
	8591
	Bardhyl Shpuza
	110
	8500
	935,000
	 
	935,000
	Konfirmuar nga ZRPP

	5
	7/656
	8591
	Bashke Pronaret Ceka,Kali,Mandija
	220
	8500
	1,870,000
	 
	1,870,000
	Konfirmuar nga ZRPP

	6
	7/654
	8591
	Shteti
	2263
	8500
	0
	 
	0
	Konfirmuar nga ZRPP

	7
	7/374
	8591
	Fiqiri Rexha
	44
	8500
	374,000
	 
	374,000
	Konfirmuar nga ZRPP

	8
	6/281
	8591
	Shteti
	230
	8500
	0
	 
	0
	Konfirmuar nga ZRPP

	9
	6/461
	8591
	Pronar i pavërtetuar
	98
	8500
	833,000
	 
	833,000
	Konfirmuar nga ZRPP

	10
	6/406
	8591
	Pronar i pavërtetuar
	286
	8500
	2,431,000
	 
	2,431,000
	Konfirmuar nga ZRPP

	11
	6/490
	8591
	Myftinia Shkoder
	95
	8500
	807,500
	 
	807,500
	Konfirmuar nga ZRPP

	12
	6/429
	8591
	Astrit Dibra
	94
	8500
	799,000
	 
	799,000
	Konfirmuar nga ZRPP

	13
	6/422
	8591
	Ferid Bushati
	18.5
	8500
	157,250
	 
	157,250
	Konfirmuar nga ZRPP

	14
	6/280
	8591
	Shteti
	666
	8500
	0
	 
	0
	Konfirmuar nga ZRPP

	15
	7/606
	8591
	Shteti
	650
	8500
	0
	 
	0
	Konfirmuar nga ZRPP

	16
	7/256
	8591
	Bashkepronaret Bala
	100
	8500
	850,000
	 
	850,000
	Konfirmuar nga ZRPP

	17
	7/326
	8591
	Astrit Sokoli
	28
	8500
	238,000
	 
	238,000
	Konfirmuar nga ZRPP

	18
	7/327
	8591
	Astrit Sokoli
	45
	8500
	382,500
	 
	382,500
	Konfirmuar nga ZRPP

	19
	7/794
	8591
	Shteti
	6327.5
	8500
	0
	 
	0
	Konfirmuar nga ZRPP

	20
	7/739
	8591
	Skender Ferhati
	13
	8500
	110,500
	437,586
	548,086
	Konfirmuar nga ZRPP

	21
	7/740
	8591
	Lirim Plori
	55
	8500
	467,500
	2,368,290
	2,835,790
	Konfirmuar nga ZRPP

	22
	7/796
	8591
	Sokol Lici
	37
	8500
	314,500
	 
	314,500
	Konfirmuar nga ZRPP

	23
	7/835
	8591
	Lici-Shpk
	200
	8500
	1,700,000
	 
	1,700,000
	Konfirmuar nga ZRPP

	24
	7/638
	8591
	Bujar Kalaci, Ilirjan Kalaci
	329
	8500
	2,796,500
	 
	2,796,500
	Konfirmuar nga ZRPP

	25
	7/806
	8591
	Fatmir Talani, Arben Talani
	25
	8500
	212,500
	 
	212,500
	Konfirmuar nga ZRPP

	26
	7/799
	8591
	Bashkëpronarët Dervishi
	399
	8500
	3,391,500
	 
	3,391,500
	Konfirmuar nga ZRPP

	27
	7/800
	8591
	Bashkia Shkoder
	203
	8500
	0
	 
	0
	Konfirmuar nga ZRPP

	28
	7/801
	8591
	Bashkepronaret Dervishi
	74
	8500
	629,000
	 
	629,000
	Konfirmuar nga ZRPP

	29
	7/802
	8591
	Bashkia Shkodër
	214
	8500
	1,819,000
	 
	1,819,000
	Konfirmuar nga ZRPP

	30
	7/580
	8591
	Pronar i pavërtetuar
	290
	8500
	2,465,000
	 
	2,465,000
	Konfirmuar nga ZRPP

	31
	7/619
	8591
	Fiqiri Vadahaj
	291
	8500
	2,473,500
	 
	2,473,500
	Konfirmuar nga ZRPP

	32
	7/743
	8591
	Myftinia Shkodër
	84
	8500
	714,000
	 
	714,000
	Konfirmuar nga ZRPP

	 
	 
	 
	TOTALI I SHPRONËSIMIT
	14657
	 
	 
	 
	37,617,626
	 





VENDIM
Nr.670, datë 29.7.2015

PËR NGARKIMIN E MINISTRISË SË ZHVILLIMIT URBAN PËR KRYERJEN E PROCEDURAVE TË PROKURIMIT PËR REALIZIMIN E KONKURSIT TË PROJEKTIMIT PËR HARTIMIN E PLANEVE TË PËRGJITHSHME VENDORE DERI PËR 26 BASHKI

Në mbështetje të nenit 100 të Kushtetutës, të ligjit nr.9643, datë 20.11.2006, “Për prokurimin publik”, të ndryshuar, të ligjit nr.9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të ligjit nr.160/2014, “Për buxhetin e vitit 2015”, me propozimin e ministrit të Zhvillimit Urban, Këshilli i Ministrave

VENDOSI:

1. Ngarkimin e Ministrisë së Zhvillimit Urban për kryerjen e procedurës së prokurimit për realizimin e konkursit të projektimit për hartimin e planeve të përgjithshme vendore deri për 26 bashki, sipas listës bashkëlidhur këtij vendimi.
2. Fondi prej 200 000 000 (dyqind milionë) lekësh për përballimin e pjesshëm të shpenzimeve, për vitin 2015, për realizimin e procedurave të prokurimit, sipas pikës 1, të këtij vendimi, përballohet nga buxheti i miratuar për Ministrinë e Zhvillimit Urban për vitin 2015. 
3. Pjesa tjetër e fondeve prej 530 000 000 (pesëqind e tridhjetë milionë) lekësh të përballohet nga buxheti i shtetit për vitin 2016. Kjo vlerë të parashikohet në buxhetin e Ministrisë së Zhvillimit Urban për vitin 2016.
4. Ministria e Zhvillimit Urban të fillojë procedurat e prokurimit sipas pikës 1, të këtij vendimi, dhe, përpara lidhjes së kontratës për realizimin e konkursit të projektimit për hartimin e planeve, të marrë miratimin e njësive të qeverisjes vendore dhe të lidhë aktmarrëveshjen përkatëse. Lidhja e aktmarrëveshjes ndërmjet Ministrisë së Zhvillimit Urban dhe bashkisë për caktimin e kushteve dhe të drejtave e të detyrimeve midis palëve është kusht për lidhjen e kontratës për hartimin e planeve vendore nga kjo ministri.
5. Ngarkohen Ministria e Financave, Ministria e Zhvillimit Urban dhe bashkitë, sipas listës bashkëlidhur vendimit, për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama
LISTA E BASHKIVE
	1) Dibër
	14) Konispol

	2) Durrës
	15) Krujë

	3) Gjirokastër
	16) Kurbin

	4) Korçë
	17) Librazhd

	5) Kukës
	18) Përrenjas

	6) Lezhë
	19) Pogradec

	7) Shkodër
	20) Poliçan

	8) Tiranë
	21) Rrogozhinë

	9) Vlorë
	22) Sarandë

	10) Cërrik
	23) Shijak

	11) Divjakë
	24) Skrapar

	12) Himarë
	25) Urë-vajgurore

	13) Kavajë
	26) Vorë



Udhëzim
Nr. 20, datë 30.7.2015

Për disa shtesa në udhëzimin nr. 5, datë 19.1.2009 "Për procedurat e hapjes dhe mbylljes së sallave të lojërave, basteve sportive, kazinove elektronike, bingove tradicionale""

Në mbështetje të pikës 4 të nenit 102 të Kushtetutës së Republikës së Shqipërisë dhe në zbatim të nenit 10 pika 4, të ligjit nr. 10 033, datë 11.12.2008, "Për lojërat e fatit", të ndryshuar, ministri i Financave

Udhëzon:

Në udhëzimin nr. 5, datë 19.1.2009 "Për procedurat e hapjes dhe mbylljes së sallave të lojërave, basteve sportive, kazinove elektronike, bingove tradicionale" bëhen këto shtesa:
1. Në pikën 1, pas shkronjës c.4, shtohet shkronja "d" me këtë përmbajtje:
"d) Vërtetim për shlyerjen e detyrimeve tatimore".

2. Në pikën 2, pas shkronjës "c", shtohet shkronja "d", me këtë përmbajtje:
"d) vërtetim për shlyerjen e detyrimeve tatimore".
Ky udhëzim hyn në fuqi menjëherë dhe botohet në Fletoren Zyrtare.

Ministri i Financave
Shkëlqim Cani

VENDIM
Nr. 57, datë 13.7.2015

PLANI I NDIHMËS SHTETËRORE “PËR KRIJIMIN E SKEMËS “VOUCHER”

Komisioni i Ndihmës Shtetërore me pjesëmarrjen e:
	Arben Ahmetaj			
	kryetar

	Mimoza Dhëmbi
	anëtar

	Dareka Dariu
	anëtar 

	Ahmet Mançellari	
	anëtar

	Anduena Dedja
	anëtar.


Në mbledhjen e tij të datës 13/07/2015, shqyrtoi raportin për planin e dhënies së ndihmës shtetërore “Për krijimin e skemës “Voucher””. Njoftimi i skemës është bërë pranë Drejtorisë së Tregut të Brendshëm nga Drejtoria e Mbështetjes së Sipërmarrjes në Ministrinë e Zhvillimit Ekonomik, Turizmit, Tregtisë dhe Sipërmarrjes (MZHETTS).
OBJEKTIVI I SKEMËS SË NDIHMËS: Skema synon të nxisë veprimtarinë e mikrondërmarrjeve, ndërmarrjeve të vogla dhe të mesme që operojnë në fushën e prodhimit, përfshirë agro-përpunimin, si dhe prodhimin e programeve kompjuterike (Software TIK), për t’i mundësuar atyre transferimin e drejtpërdrejtë të njohurive nga ofruesit e shërbimeve, për inovacione, teknikat e marketingut, duke ofruar  përvoja dhe praktikat më të mira që nuk janë aplikuar më parë tek SME-të aplikuese dhe që do të ndikojnë në rritjen e konkurrencës dhe veprimtarisë ekonomike të  tyre.
BAZA LIGJORE E SKEMËS: Projektvendimi i Këshillit të Ministrave “Për krijimin e skemës “Voucher””, me nismën e Ministrt të Zhvillimit Ekonomik, Turizmit, Tregtisë dhe Sipërmarrjes.
Komisioni i Ndihmës Shtetërore, pasi shqyrtoi raportin e përgatitur nga Drejtoria e Tregut të Brendshëm dhe gjithë dokumentacionin mbështetës,
VËREN SE:

1. Përfitues të ndihmës janë mikrondërmarrjet, ndërmarrjet e vogla apo të mesme, të klasifikuara sipas ligjit nr. 8957, datë 17.10.2002 "Për ndërmarrjet e vogla dhe të mesme", të ndryshuar. 
2. Ndihma do t’u jepet ndërmarrjeve që ushtrojnë veprimtari ekonomike në fushën e prodhimit, përfshirë agro-përpunimin, si dhe prodhimin e programeve kompjuterike (Software TIK).
3. Ndihma do të jepet në formën e drejtpërdrejtë për mikrondërmarrjet, ndërmarrjet e vogla apo të mesme, nëpërmjet bashkëfinancimit. Në varësi të vlerësimit për projektin e dorëzuar nga aplikanti/tët, skema mbulon 85% të kostove të pranueshme nga buxheti i shtetit dhe jo me shumë se 350.000 (treqind e pesëdhjetë mijë) lekë. 
4. Kosto të pranueshme përfshijnë:
- Zhvillimin e produkteve të reja, përmirësimin e produkteve ekzistuese;
- Aplikimin e proceseve të reja teknologjike apo të përmirësuara të prodhimit;
- Përmirësimin e hallkave të logjistikës dhe sistemeve të marketingut;
- Zhvillimin e një modeli të ri biznesi ose strategji zhvillimi që premton rritje të performancës;
- Testimin eksperimental.
5. Skema e njoftuar është parashikuar të zbatohet me fondet e buxhetit të shtetit, sipas parashikimeve të PBA për periudhën 2015-2017.
a) Për vitin 2015, vlera e fondit të jetë 1 000 000 (një milion) lekë.
b) Për vitin 2016, vlera e fondit të jetë 4 000 000 (katër milionë) lekë.
c) Për vitin 2017, vlera e fondit të jetë 4 000 000 (katër milionë) lekë.
6. Dhënës i ndihmës është Drejtoria e Mbështetjes së Sipërmarrjes në Ministrinë e Zhvillimit Ekonomik, Turizmit, Tregtisë dhe Sipërmarrjes (MZHETTS), ndërsa autoriteti përgjegjës për zbatimin dhe monitorimin e kësaj mase do të jetë Agjencia Shqiptare e Zhvillimit të Investimeve (AIDA).
7. Në kuptim të nenit 4 të ligjit “Për ndihmën shtetërore”, skema e njoftuar përbën ndihmë shtetërore, duke qenë se:
- Ndihma jepet nga autoritete publike, përmes burimeve shtetërore/buxhetit të shtetit në kuptim të nenit 4, pika 1 të ligjit nr.9374 datë 21.04.2005 “Për ndihmën shtetërore” të ndryshuar. 
- Skema ka një efekt nxitës dhe është përzgjedhëse, sepse ndihma jepet për një numër të kufizuar ndërmarrjesh. Kriteret e përzgjedhjes parashikohet të përcaktohen në rregulloren e funksionimit të skemës “voucher”, e cila do të miratohet me  një urdhër të përbashkët nga ministri përgjegjës për ekonominë dhe ministri i Financave.  Skemat “voucher” shërbejnë për të mbështetur SME-të, për të zhvilluar kapacitetet e tyre inovative, nëpërmjet sigurimit të një asistence teknike nga jashtë kompanisë. Përdorimi i skemës “voucher” është i nevojshëm për ndërmarrjet, duke qenë se kanë burime të kufizuara të kapaciteteve njerëzore dhe mjete financiare që nuk i mundësojnë të zhvillojnë know-how. 
- Skema ka ndikim të papërfillshëm në tregti. 
8. Skema e njoftuar është në përputhje me nenin 13, shkronja "c" “Ndihma shtetërorë që mund të lejohet”, duke qenë se lehtëson zhvillimin e veprimtarive të caktuara ekonomike ose zhvillimin e zonave të caktuara ekonomike, deri në atë masë sa kjo ndihmë nuk është në kundërshtim me detyrimet e marrëveshjeve ndërkombëtare të ratifikuara nga Republika e Shqipërisë. 

PËR KËTO ARSYE,

Komisioni i Ndihmës Shtetërore, në bazë të neneve 13, shkronja "c", 20, pika 1, 22, 30 dhe 31 të ligjit nr.9374, datë 21.04.2005, “Për ndihmën shtetërore”, të ndryshuar, 

VENDOSI:

1. Të miratojë skemën e njoftuar të ndihmës shtetërore “Për krijimin e skemës “Voucher””. 
2. AIDA, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar.
3. Të japë çdo informacion që do të kërkohet për monitorimin dhe kontrollin e ndihmës së dhënë.
4. Të ruajë të gjitha të dhënat për zbatimin e skemës deri në dhjetë vjet, pasi ndihma e fundit individuale të jetë dhënë në kuadër të kësaj skeme.
5. Ky vendim hyn në fuqi menjëherë.

KRYETARI 
Arben Ahmetaj
			
VENDIM
Nr. 58, datë 13.7.2015

SKEMA E NDIHMËS SHTETËRORE, PËR REALIZIMIN E INVESTIMEVE STRATEGJIKE

Komisioni i Ndihmës Shtetërore me pjesëmarrjen e:
	Arben Ahmetaj			
	kryetar

	Mimoza Dhëmbi
	anëtar

	Dareka Dariu
	anëtar 

	Ahmet Mançellari	
	anëtar

	Anduena Dedja
	anëtar.


Në mbledhjen e tij të datës 13/07/2015, shqyrtoi skemën e ndihmës shtetërore për dhënien e lehtësive investitorëve në mbështetje të investimit strategjik, në kuadër të zbatimit të ligjit nr. 55/2015 “Për investimet strategjike në Republikën e Shqipërisë”, të njoftuar me shkresën nr. 4917, datë 15.06.2015 nga Drejtoria e Mbështetjes së Sipërmarrjes në Ministrinë e Zhvillimit Ekonomik, Turizmit, Tregtisë dhe Sipërmarrjes, si dhe vendosi të vlerësojë përputhshmërine e kësaj skeme të ndihmës me legjislacionin e ndihmës shtetërore. 
I. PËRSHKRIMI I MASËS
a) Parashikimet kryesore të ligjit për investimet strategjike
1. Ligji nr. 55/2015 “Për investimet strategjike në Republikën e Shqipërisë” ka si qëllim nxitjen dhe mbështetjen e investimeve strategjike vendase dhe të huaja në sektorë dhe fushat e ekonomisë së vendit që paraqesin potencial të lartë zhvillimor. Ky ligj përcakton se investimet strategjike janë investimet private, publike ose publike-private në sektorët e energjisë dhe minierave, transportit, infrastrukturës dhe komunikimeve elektronike dhe mbetjeve urbane, turizmit, bujqësisë dhe peshkimit, zonave të teknologjisë dhe zhvillimit ekonomik, zonave me përparësi zhvillimi, si edhe nënsektorëve specifikë të cilët do të përcaktohen me vendim të Këshillit të Ministrave.
2. Nenin 27 “Përdorimi i pasurive të paluajtshme shtetërore për realizimin e investimeve strategjike” parashikon që:
1. Në dispozicion të zhvillimit dhe realizimit të projekteve investuese strategjike, sipas këtij ligji, mund të vihen trojet, pyjet, tokat bujqësore, si dhe pasuritë e tjera të paluajtshme, në pronësi të shtetit shqiptar. 

2. Mënyra e vënies në dispozicion të pasurive të paluajtshme në pronësi të shtetit shqiptar, për zhvillimin dhe realizimin e projekteve investuese strategjike, rregullohet me vendim të Këshillit të Ministrave, sipas legjislacionit në fuqi.
3. Neni 31 “Fondi i pasurive të paluajtshme për mbështetjen e investimeve strategjike”, parashikon që:
1. Në funksion të mbështetjes shtetërore për realizimin e investimit, krijohet Fondi i Pasurive të Paluajtshme për Mbështetjen e Investimeve Strategjike, i cili krijohet nga pasuritë e paluajtshme shtetërore, në pronësi të institucioneve qendrore apo të njësive të qeverisjes vendore. 
2. Mënyra e krijimit, funksionimit dhe administrimit të këtij fondi miratohet me vendim të Këshillit të Ministrave.
b) Arsyet për vlerësimin e masës  
4. Komisioni i Ndihmës Shtetërore vëren se:
1. Vënia në dispozicion e trojeve, pyjeve, tokave bujqësore, si dhe të pasurive të tjera të paluajtshme, në pronësi të shtetit shqiptar për zhvillimin dhe realizimin e projekteve investuese strategjike, mund të përbëjë ndihmë shtetërore. 
2. Krijimi i Fondit të Pasurive të Paluajtshme për Mbështetjen e Investimeve Strategjike, me përbërje pasuritë e paluajtshme shtetërore në funksion të mbështetjes shtetërore për realizimin e investimit, aktivizon elementë të ndihmës shtetërore.
II. VLERËSIMI I MASËS
1. Ekzistenca e ndihmës shtetërore
5. Neni 4 i ligjit nr. 9374, datë 21.04.2005 “Për ndihmën shtetërore”, të ndryshuar, parashikon se: “Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara.” 
6. Në interpretim të nenit 4, pika 2, të ligjit për ndihmën shtetërore, masa përbën ndihmë shtetetërore nëse autoritetet shtetërore ofrojnë pasuri në pronësi të shtetit shqiptar për ndërmarrjet/subjektet investuese strategjike dhe japin ndihmë shtetërore në formën e:


a) grantit dhe subvencioneve; 
b) përjashtimin, uljen dhe diferencimin e taksave; 
c) faljen e pagesave të prapambetura dhe gjobave;
d) faljen e borxheve ose mbulimin e humbjeve; 
e) garancitë mbi kreditë ose dhënien e kredive me norma interesi të ulta;
f) uljen e detyrimeve të sigurimeve shoqërore;
g) uljen e çmimit të produkteve të ofruara, ose shitjen e pronës shtetërore nën çmimin e tregut, ose blerjen e produkteve me çmim më të lartë se ai i tregut;
h) zmadhimin e kapitalit shtetëror tek ndërmarrjet ose ndryshim të vlerës së tij në rrethana të cilat nuk janë të pranueshme për një investitor privat që vepron në kushte ekonomike normale.
7. Nëpërmjet zbatimit të ligjit nr. 55/2015 “Për investimet strategjike në Republikën e Shqipërisë”, nëse autoritetet shtetërore vënë në dispozicion trojet, pyjet, tokat bujqësore, si dhe pasuritë e tjera të paluajtshme, në pronësi të shtetit shqiptar me kushte dhe kritere të favorshme kundrejt normave të tregut të vlefshme për subjekte investuese strategjike[footnoteRef:1], në ndonjërën prej formave që parashikohen në pikën 2, të nenit 4 të ligjit nr. 9374, datë 21.04.2005 “Për ndihmën shtetërore”, të ndryshuar, atëherë masa mund të përbëjë ndihmë shtetërore. [1:  Ligji nr. 55, datë 28.05.2015 neni 3, pika 17 përkufizon se “Subjekte investuese strategjike” janë subjektet investuese të interesuara për zhvillimin dhe realizimin e një investimi të kualifikuar si strategjik, sipas këtij ligji. Subjekte investuese strategjike mund të jenë personat juridikë privatë, vendas dhe të huaj. ] 

8. Autoritetet shtetërore duhet të vlerësojnë nëse japin ndihmë shtetërore në momentin e vënies në dispozicion të pasurive të paluajtshme në pronësi të shtetit shqiptar, për zhvillimin dhe realizimin e projekteve investuese strategjike, të rregulluara me vendim të Këshillit të Ministrave, sipas legjislacionit në fuqi.
2. Përputhshmëria e skemës së ndihmës shtetërore
9. Legjislacioni evropian për ndihmën shtetërore përcakton 2 metoda për përjashtimin e mundësisë së ekzistencës së elementëve të ndihmës shtetërore[footnoteRef:2]: [2:  OJ C 209, 10.7.1997, p. 3] 

Së pari, shitjen e tokës dhe pronave shtetërore mbi bazën e një procedure të ofertave të publikuara, të hapura dhe pa kushte, në krahasim me përdorimin e procedurës së ankandit , duke pranuar ofertën më të mirë apo të vetme, dhe
Së dyti, një vlerësim ex-ante i raportit të vlerësimit i përgatitur nga një ekspert i pavarur. 
Këto metoda kërkojnë të sigurojnë që çmimi me të cilin prona është ofruar në dispozicion të projekteve investuese strategjike nga një autoritet publik të reflektojë në mënyrë të drejtë, sa më shumë të jetë e mundur, vlerën e tregut të pronës së ofruar. Në këtë mënyrë do të përjashtohet mundësia që vënia në dispozicion e pronës publike t’i japë një avantazh ekonomik investitorit të investimit strategjik. Megjithatë nuk përjashtohet mundësia e përdorimit të metodave të tjera të vlerësimit për të vërtetuar nëse çmimi realisht i paguar nga investitori pasqyron, për aq sa është e mundur, vlerën e tregut të pronës publike[footnoteRef:3].  [3:  Vendimi i Komisionit Evropian  30/01/ 2008 State Aid C 35/06 (ex NN 37/06) ] 

10. Për sa më lart, Komisioni i Ndihmës Shtetërore e konsideron skemën e ndihmës shtetërore të krijuar nëpërmjet hartimit të projektligjit “Për investimet strategjike në Republikën e Shqipërisë”, në përputhje me nenin 13, shkronja "a" të ligjit nr.9374 datë 21.04.2005 “Për ndihmën shtetërore”, të ndryshuar.

PËR KËTO ARSYE,

Komisioni i Ndihmës Shtetërore, në bazë të neneve 4, 13, shkronja "a", 17, shkronja "ç", 22, pika 2, 30 dhe 31, të ligjit nr. 9374, datë 21.04.2005 “Për ndihmën shtetërore”, të ndryshuar, 

VENDOSI:

1. Në zbatim të nenit 27, pika 2 e ligjit nr. 55/2015 “Për investimet strategjike në Republikën e Shqipërisë”, në vendimin e Këshillit të Ministrave të përcaktohet se “për çdo rast të vënies në dispozicion të pasurive të paluajtshme në pronësi të shtetit shqiptar, për zhvillimin dhe realizimin e projekteve investuese strategjike, të merret miratimi paraprak nga Komisioni i Ndihmës Shtetërore, sipas procedurave të përcaktuara në legjislacionin e ndihmës shtetërore”.
2. Në zbatim të nenit 31, pika 2 e ligjit nr.55/2015 “Për investimet strategjike në Republikën e Shqipërisë”, në vendimin e Këshillit të Ministrave të përcaktohet se “për funksionimin dhe administrimin e Fondit të Pasurive të Paluajtshme për Mbështetjen e Investimeve Strategjike do të të merren parasysh të gjitha format e ndihmave që ndërmarrjet/ subjekte investuese strategjike kanë përfituar apo mund të përfitojnë nga burime të tjera shtetërore”.
3. Agjencia Shqiptare e Zhvillimit të Investimeve (AIDA), në rolin e “dritares unike”, në kuadër të zbatimit të detyrave funksionale e të ofrimit të shërbimeve për investitorin, të përcaktuara në ligjin për investimet strategjike, brenda datës 31 mars të çdo viti të paraqesë informacion për zbatimin e nenit 27 dhe 31 e ligjit, nr. 55/2015, “Për investimet strategjike në Republikën e Shqipërisë” për vitin paraardhës financiar.
4. Ky vendim të botohet në Fletoren Zyrtare. 

KRYETARI
Arben Ahmetaj

